RETTENS DOM (Femte Afdeling)

7. februar 2002

Sag T-193/00

Bernard Felix

mod

Kommissionen for De Europæiske Fællesskaber

»Tjenestemænd — almindelig udvælgelsesprøve — mundtlig prøve — afgørelse om ikke at optage ansøgeren på reservelisten — kontinuitet i udvælgelseskomitéens sammensætning — sprogkundskaber«

Fuldstændig gengivelse på fransk II-101

Angående:

Påstand om annullation af afgørelsen truffet af udvælgelseskomitéen for udvælgelsesprøve KOM/A/12/98 om at give ansøgeren en lavere karakter end krævet for at bestå den mundtlige prøve under den pågældende udvælgelsesprøve og om ikke at optage ham på reservelisten.

Udfald:

Afgørelsen truffet af udvælgelseskomitéen for udvælgelsesprøve KOM/A/12/98 annulleres i det omfang, den vedrører bedømmelsen af sagsøgerens mundtlige prøve. Kommissionen betaler sagens omkostninger.

Sammendrag

Tjenestemænd – udvælgelsesprøve – fællesskabsinstitutionernes forpligtelse til at sikre alle ansøgerne, at prøverne afvikles korrekt og forskriftsmæssigt – tilsidesættelse – betydning for prøvernes lovlighed – betingelser – bevisbyrde

Tjenestemænd – udvælgelsesprøve – udvælgelseskomite – sammensætning – tilstrækkelig konstant til at sikre en konsekvent bedømmelse af ansøgerne – stedfortrædende formand, der optræder som formand for udvælgelseskomiteen – betingelser

Udvælgelseskomitéen har et vidt skøn med hensyn til de nærmere bestemmelser for og det detaljerede indhold af prøverne i en udvælgelsesprøve. Fællesskabets retsinstanser kan kun efterprøve de nærmere bestemmelser vedrørende en prøves forløb i det omfang, det er nødvendigt for at sikre ligebehandling af ansøgerne og objektivitet i valget mellem disse. Det tilkommer kun Fællesskabets retsinstanser at efterprøve det detaljerede indhold af en prøve, såfremt denne går ud over den i meddelelsen om udvælgelsesprøven fastsatte ramme eller ikke er i overensstemmelse med formålet med prøven eller udvælgelsesprøven. (jf. præmis 35) Henvisning til: Domstolen, 24. marts 1988, sag 228/86, Goossensmod Kommissionen, Sml. s. 1819, præmis 14; Retten, 14. juli 1995, sag T-291/94, Pimley-Smith mod Kommissionen, Sml. Pers. IA, s. 209, og II, s. 637, præmis 26; Retten, 21. maj 1996, sag T-153/95, Kaps mod Domstolen, Sml. Pers. IA, s. 233, og II, s. 663, præmis 37.

De vurderinger, som en udvælgelseskomite foretager, når den bedømmer ansøgernes kvalifikationer og egnethed, og de afgørelser, hvorved en udvælgelseskomité fastslår, at en ansøger ikke har bestået en prøve, er resultatet af en værdiladet vurdering. De er del af den vide skønsbeføjelse, som udvælgelseskomitéen råder over, og kan ikke efterprøves af Fællesskabets retsinstanser, medmindre der foreligger en åbenbar tilsidesættelse af de for udvælgelseskomiteens arbejde gældende bestemmelser. (jf. præmis 36) Henvisning til: Retten, 9. november 1999, sag T-102/98, Papadeas mod Regionsudvalget, Sml. Pers. IA, s. 211, og II, s. 1091, præmis 54; Retten, 23. marts 2000, sag T-95/98, Gogos mod Kommissionen, Sml. Pers. IA, s 51, og II, s 219, præmis 36.

For at kunne sikre, at udvælgelseskomiteen ved vurderingen af alle de ansøgere, der deltager i de mundtlige prøver, overholder betingelserne om lighed og objektivitet, skal bedømmelseskriterierne anvendes ensartet på alle ansøgerne. Dette forudsætter bl.a., at sammensætningen af udvælgelseskomiteen i forbindelse med afviklingen af udvælgelsesprøverne så vidt muligt er konstant. Navnlig kan den stedfortrædende formand kun optræde som udvælgelseskomiteens formand, når formanden er trådt tilbage, eller når det viser sig, at det som følge af begivenheder, som ikke er afhængige af administrationens vilje, er umuligt for formanden at fungere. (jf præmis 37) Henvisning til: Retten, 17. marts 1994, sag T-44/91, Smets mod Kommissionen, Sml. Pers. IA, s. 97, og II, s. 319, præmis 58; Gogos mod Kommissionen, præmis 43.

Ifølge princippet om god forvaltningsskik og ligebehandlingsprincippet påhviler det fællesskabsinstitutionerne over for alle ansøgerne i en udvælgelsesprøve at sikre, at prøverne afvikles så korrekt og forskriftsmæssigt som muligt. En uregelmæssighed i forbindelse med afviklingen af udvælgelsesprøverne påvirker imidlertid kun lovligheden af de pågældende prøver, hvis den er væsentlig og må antages at fordreje resultaterne af prøverne. Såfremt der indtræder en sådan uregelmæssighed, påhviler det den sagsøgte institution at bevise, at uregelmæssigheden ikke har påvirket resultaterne af prøverne. (jf. præmis 45) Henvisning til: Retten, 11. februar 1999, sag T-200/97, Jiménez mod KHIM, Sml. Pers. IA, s. 19, og II, s. 73, præmis 55; Retten, 24. april 2001, sag T-159/98, Torre m.fl. mod Kommissionen, Sml. Pers. IA, s. 83, og II, s. 395, præmis 46 og 47.